মিয়ানমারের নৌ বাহিনীর জাহাজে করে ফেরত আসা বাংলাদেশিরা কারা?
দীর্ঘদিন আটক থাকার পর মিয়ানমার থেকে ফেরত আসছে ১৭৩ জন বাংলাদেশি নাগরিক। তারা সবাই ছিলেন সে দেশের কারাগারে বন্দী। তারা যে জাহাজে ফেরত আসছেন মিয়ানমার নৌ বাহিনীর সেই জাহাজেই বৃহস্পতিবার ফেরত যাবে বাংলাদেশে পালিয়ে আসা ২৮৫ জন মিয়ানমার বিজিপি সদস্যকে।
মঙ্গলবার সকালে রাখাইন রাজ্যের সিটওয়ে বন্দর থেকে বাংলাদেশি নাগরিকদের নিয়ে রওনা দিয়েছে মিয়ানমার নৌবাহিনীর জাহাজ চিন ডুইন। বুধবার জাহাজটি বাংলাদেশে পৌঁছানোর কথা রয়েছে।
মিয়ানমারে বাংলাদেশ দূতাবাসের কাউন্সিলর এ এস এম সায়েম বিবিসি বাংলাকে বলেছেন, “যাদের ফেরত পাঠানো হয়েছে তারা বিভিন্ন সময় অবৈধ মিয়ানমারে অবৈধ অনুপ্রবেশের দায়ে আটক হয়েছিলো। যাচাই বাছাই শেষে বাংলাদেশের নাগরিক বলে নিশ্চিত হওয়ার পরই তাদের ফেরত পাঠানো হচ্ছে”।
বাংলাদেশি নাগরিকদের নিয়ে জাহাজটি বুধবার কক্সবাজার সীমানায় বাংলাদেশে পৌঁছানোর পর, ওই জাহাজেই মিয়ানমারের বর্ডার গার্ড পুলিশের (বিজিপি) ২৮৫ সদস্যকে সে দেশে ফেরত পাঠানোর কথা বলছে পররাষ্ট্র মন্ত্রণালয়।
সোমবার প্রধানমন্ত্রীর থাইল্যান্ড সফর নিয়ে এক সংবাদ সম্মেলনে বাংলাদেশের পররাষ্ট্রমন্ত্রী হাছান মাহমুদ জানান, বুধবার আটকে পড়া বাংলাদেশিদের নিয়ে জাহাজটি দেশে পৌঁছালে মিয়ানমার থেকে পালিয়ে আসা বিজিপি সদস্যদের ওই জাহাজেই তাদের নিজ দেশে ফেরত পাঠানো হবে।
এই ফেরত আসা ১৭৩ জনের মধ্যে ১৪৪ জন বাংলাদেশি নাগরিক বিভিন্ন মেয়াদে সাজাপ্রাপ্ত হয়ে বন্দি ছিলেন মিয়ানমারের কারাগারে।
কক্সবাজারের জেলা প্রশাসক মুহাম্মদ শাহীন ইমরান বিবিসি বাংলাকে বলেন, “ফেরত আসা বাংলাদেশিরা যখন আসবে তখন সেখানে বর্ডার গার্ড বাংলাদেশ থাকবে, ইমিগ্রেশনের লোক থাকবে, তারাই মূলত বিষয়গুলো দেখভাল করবে”।
মঙ্গলবার সকাল সাড়ে দশটার দিকে মিয়ানমার নৌ বাহিনীর জাহাজটি দেশটির সিটওয়ে বন্দর থেকে বাংলাদেশে রওনা দেয়। কড়া নিরাপত্তা ব্যবস্থার মধ্য দিয়ে তাদের তোলা হয় মিয়ানমার নেভাল শিপ চিন ডুইংয়ে।
মিয়ানমারের ইয়াঙ্গুনের বাংলাদেশ দূতাবাস জানিয়েছে, মিয়ানমার থেকে ফেরত পাঠানো ওই ১৭৩ জনের মধ্যে সবচেয়ে বেশি নাগরিক কক্সবাজার জেলার। তাদের মধ্যে ১২৯ জনের বাড়িই কক্সবাজারে।
বাকিদের মধ্যে ৩০ জন বান্দরবানের, ৭ জন রাঙামাটির এবং খাগড়াছড়ি, নোয়াখালী, নারায়ণগঞ্জ, চট্টগ্রাম, রাজবাড়ী, নরসিংদী ও নীলফামারী জেলার রয়েছে একজন করে।
মিয়ানমারের বাংলাদেশ দূতাবাস জানিয়েছে, এই ১৭৩ জনের মধ্যে ১৪৪ জন বাংলাদেশি দণ্ডপ্রাপ্ত হয়ে বিভিন্ন কারাগারে বন্দি ছিলেন। তাদের সবার সাজার মেয়াদ শেষ হয়েছে আগেই।
বাকি ২৯ জনের সাজার মেয়াদ শেষ না হলেও এই ফেরত পাঠানোর উদ্যোগের সময় তাদেরকে বিশেষ ক্ষমার আওতায় আনা হয়।
বাংলাদেশে ফেরত পাঠানোর আগে তাদেরকে রাখা হয় সিটওয়ের কারাগারে। বুধবার সবার পরিচয় নিশ্চিত হওয়ার পর তাদের কঠোর নিরাপত্তার মধ্য দিয়ে তোলা হয় দেশটির নৌ বাহিনীর জাহাজে।
মিয়ানমারে বাংলাদেশ দূতাবাসের কাউন্সিলর এ এস এম সায়েম বিবিসি বাংলাকে বলেন, “সবার আগে বাংলাদেশ কর্তৃপক্ষ যাচাই বাছাই করে দেখেছে আটককৃত ঐসব নাগরিকরা বাংলাদেশের বৈধ নাগরিক কী না। সেটি নিশ্চিত হওয়ার পরই ফেরত পাঠানোর এই প্রক্রিয়া শুরু হয়”।
মিয়ানমারের সাথে বাংলাদেশের সীমান্তের দৈর্ঘ্য প্রায় পৌনে তিনশো কিলোমিটার। গত কয়েক বছরে বিভিন্ন সময় ওই বাংলাদেশিরা এই সীমানা পাড়ি দিয়ে অবৈধভাবে মিয়ানমারে প্রবেশ করেছিল বলে জানাচ্ছে মিয়ানমারের বাংলাদেশ দূতাবাস।
দূতাবাস কর্মকর্তা মি. সায়েম বিবিসি বাংলাকে বলেন, “বাংলাদেশের যে সব নাগরিক এদেশে অবৈধভাবে প্রবেশ করেছে তাদের কারো কাছে কোন ধরনের ডকুমেন্টস ছিলও না। যখন আমাদেরকে বিভিন্ন জায়গা থেকে জানানো হল তারা বাংলাদেশের নাগরিক, তখন আমরা যাচাই বাছাই শুরু করলাম”।
দূতাবাস বলছে, এই বাংলাদেশিদের সীমান্ত পাড়ি দিয়ে কেউ মিয়ানমারের মধ্য দিয়ে অন্য কোথাও যাওয়ার চেষ্টা করেছিলেন, কেউ কেউ আবার সে দেশে অবৈধভাবে অনুপ্রবেশের পর দেশটির নিরাপত্তা বাহিনীর হাতে আটক হয়।
বিভিন্ন সময় আটক হওয়া ব্যক্তিদের দেশটির আইন অনুযায়ী সাজাও দেয় মিয়ানমারের আদালত। আদালতের দেয়া সাজার মেয়াদ ১৪৪ জনের শেষ হয়।
দূতাবাস কর্মকর্তা মি. সায়েম জানান, বাকি যে ২৯ জনের মেয়াদ শেষ না হলেও বাংলাদেশে ফেরত পাঠানোর উদ্যোগ নেয়ার পর বিশেষ বিবেচনায় তাদের ক্ষমা করা হয়, যাতে তারা নিজ দেশে ফেরত যেতে পারেন।
এরপর মিয়ানমারের বাংলাদেশ দূতাবাস দেশটির সরকারের সাথে কয়েক দফায় বৈঠক করে তাদের ফেরত পাঠানোর প্রক্রিয়া শুরু করে। সেখান থেকে একে একে ১৭৩ জনের তালিকা তৈরি করে কঠোর নিরাপত্তার মাধ্যমে তাদের মিয়ানমার নৌ বাহিনীর জাহাজে তোলা হয়।
সোমবারের সংবাদ সম্মেলনে বাংলাদেশের পররাষ্ট্রমন্ত্রী হাছান মাহমুদ জানিয়েছেন, ওই নাগরিকরা বিভিন্নভাবে আটকা পড়েছিলো। তাদের দেশে ফেরত আনা হচ্ছে।
মঙ্গলবার সকালে ইয়াঙ্গুনের বাংলাদেশে দূতাবাসের ফেসবুক পেইজে আপলোড করা ছবিতে দেখা যাচ্ছে, মিয়ানমারের সিটওয়ে বন্দরে বাংলাদেশি নাগরিকদের পরিচয় নিশ্চিত করার তাদের জাহাজে ওঠানোর প্রক্রিয়া শুরু হয়।
মিয়ানমারের অভ্যন্তরে বিদ্রোহী গোষ্ঠীগুলোর সাথে সে দেশটির জান্তা বাহিনীর যুদ্ধ চলছে প্রায় ছয় মাস ধরে। এর জের ধরে গত ফেব্রুয়ারিতে বাংলাদেশে পালিয়ে আসে মিয়ানমারের বর্ডার গার্ড পুলিশ (বিজিপি) সদস্যসহ ৩৩০ জন।
এরপরই তাদের দেশে ফেরত পাঠাতে তৎপরতা শুরু করে বাংলাদেশ সরকার। কয়েক দফা আলোচনা শেষে গত ১৫ ফেব্রুয়ারি ৩৩০ মিয়ানমার নাগরিককে সে দেশে ফেরত পাঠায়।
এরপর গত প্রায় আড়াই মাসে কক্সবাজার ও বান্দরবানের সীমান্ত এলাকা থেকে বাংলাদেশের পালিয়ে আসে বিজিপি সদস্যসহ আরও ২৮৫ জন।
তাদেরকে ফেরত পাঠানোর উদ্যোগের মধ্যেই পররাষ্ট্র মন্ত্রণালয় জানায়, মিয়ানমারের ওই নাগরিকদের নিতে যে জাহাজ বাংলাদেশে আসবে, তাতে ফেরত আসবে দেড় শতাধিক বাংলাদেশি।
তাহলে কী দুই দেশের মধ্যে বন্দি বিনিময় চুক্তির অংশ হিসেবে আটকে পড়া বাংলাদেশিদের মিয়ানমার নৌবাহিনীর জাহাজে বাংলাদেশে ফেরত আনা হচ্ছে? এমন প্রশ্ন করা হয়েছিলো মিয়ানমারের বাংলাদেশ দূতাবাস কর্মকর্তার কাছে।
যদিও এই প্রশ্নের কোন উত্তর তারা জানা নেই বলে জানান দূতাবাস কর্মকর্তা মি. সায়েম।
কক্সবাজারের জেলা প্রশাসন বলছে, ফেরত পাঠানো বাংলাদেশিরা এদেশের জলসীমায় প্রবেশের পর তাদের গ্রহণ করা হবে ইমেগ্রেশন ও বিজিবির তত্বাবধানে। ওই প্রক্রিয়া শেষ হওয়ার ঐ জাহাজে তোলা হবে মিয়ানমারের নাগরিকদের।
কক্সবাজারের জেলা প্রশাসন মুহাম্মদ শাহীন ইমরান বিবিসি বাংলাকে বলেন, “মিয়ানমার নৌ বাহিনীর জাহাজটি কখন নাগাদ বাংলাদেশের জলসীমায় পৌঁছাবে সেটি আমরা নিশ্চিত নই। বিজিবি ও ইমিগ্রেশন বিভাগ পুরো বিষয়টি তত্ত্বাবধান করবে। তাদেরকে যে কোন ধরনের সহযোগিতা করবে জেলা প্রশাসন”।
মিয়ানমারের বাংলাদেশ দূতাবাসের আশা বুধবার দুপুরের মধ্যেই জাহাজটি পৌঁছাবে বাংলাদেশে।
কাউন্সিলর মি. সায়েম বিবিসি বাংলাকে বলেন, “বাংলাদেশিদের যে জাহাজে ফেরত নেয়া হচ্ছে তা নেভাল ফোর্সের জাহাজ। সুতারং ওই জাহাজের নিরাপত্তা নিশ্চিত করবে মিয়ানমার নৌবাহিনী”।
গত ফেব্রুয়ারির শুরুর দিকে মিয়ানমারের যে সব নাগরিক বাংলাদেশে আশ্রয় নিয়েছিলো তাদের মধ্যে প্রথম দফায় ৩৩০ জনকে ফেরত পাঠানো হয়েছিলো কক্সবাজার থেকেই সমুদ্র পথে।
গত ১৫ ফেব্রুয়ারি সকাল থেকে দুই দফায় বাংলাদেশের একটি জাহাজে করে তাদেরকে কক্সবাজারের জেটি ঘাট থেকে গভীর সমুদ্রে অবস্থান করা মিয়ানমারের একটি জাহাজে তুলে দেয়া হয়।
সকালে প্রথম দফায় ১৬৫ জন ও বিকেলের দিকে বাকি ১৬৫ জনকে ঘাট থেকে জাহাজে করে মিয়ানমারের জাহাজে তুলে দেয়া হয়।
এর আগে ঐদিন ভোরে দুটি আশ্রয় কেন্দ্র থেকে ১২টি বাসে করে কক্সবাজার ইনানীর জেটিঘাট এলাকায় মিয়ানমার পালিয়ে আসা বিজিপি সদস্য ও অন্যদের জড়ো করা হয়। প্রাথমিকভাবে জেটি ঘাটের কাছে একটি অস্থায়ী শেডে রাখা হয় তাদের। সেখান থেকেই একে একে তোলা হয় জাহাজে।
এছাড়া, চারটি অ্যাম্বুলেন্সে করে ঘাটে নেয়া হয় দেশটির আহত নাগরিকদের।
নিজ দেশের নাগরিকদের নিতে বাংলাদেশ মিয়ানমারের সমুদ্রসীমায় আগে থেকেই অবস্থান করে সে দেশের নৌ বাহিনীর একটি জাহাজ। আইনি জটিলতার কারণে তখন সেই জাহাজটিকে প্রবেশ করতে দেয়া হয়নি বাংলাদেশের জলসীমায়।
ঐদিন সকালে মিয়ানমারের পাঁচ সদস্যের এক প্রতিনিধি দল আসেন। তারা আশ্রয় নেয়া ব্যক্তিদের তালিকা দেখে ফিরিয়ে নেয়ার প্রস্তুতি সম্পন্ন করেন।
ঐ সময় ফেরত পাঠানো ৩৩০ জনের মধ্যে ৩০২ জন বিজিপি সদস্য, চার জন বিজিপি পরিবারের সদস্য, দুই জন সেনা সদস্য, ১৮ জন ইমিগ্রেশন সদস্য এবং চার জন ছিলেন বেসামরিক নাগরিক।
এবারের যে ২৮৫ জনকে ফেরত পাঠানো হচ্ছে তাদেরও বেশিরভাগই বিজিপির সদস্য।
পররাষ্ট্র মন্ত্রণালয় বলছে, বাংলাদেশিদের নিয়ে মিয়ানমারের যে জাহাজটি আসছে, সেটিই তাদের সীমান্তরক্ষীদের নিজ দেশে নিয়ে যাবে।

দীর্ঘদিন আটক থাকার পর মিয়ানমার থেকে ফেরত আসছে ১৭৩ জন বাংলাদেশি নাগরিক। তারা সবাই ছিলেন সে দেশের কারাগারে বন্দী। তারা যে জাহাজে ফেরত আসছেন মিয়ানমার নৌ বাহিনীর সেই জাহাজেই বৃহস্পতিবার ফেরত যাবে বাংলাদেশে পালিয়ে আসা ২৮৫ জন মিয়ানমার বিজিপি সদস্যকে।